శ్రీ శ్రీనివాస పెరుమాళ్ ఆలయం, సింగపూర్

శ్రీ శ్రీనివాస పెరుమాళ్ ఆలయం లేదా శ్రీ పెరుమాళ్ ఆలయం సింగపూర్‌లోని అత్యంత పురాతన ఆలయాలలో ఒకటి. ఇది లిటిల్ ఇండియా ప్రాంతంలో, కల్లాంగ్ ప్లానింగ్ ప్రాంతం పరిధిలోని సెరంగూన్ రోడ్ వద్ద ఉంది. ఆలయానికి చెందిన ఎత్తైన గోపురంపై విష్ణువు యొక్క వివిధ అవతారాలు ప్రతిబింబిస్తాయి. విష్ణువుకు అంకితమైన ఈ విశాల ఆలయ సముదాయం 1855 నాటిది. అయితే 20 మీటర్ల ఎత్తు గల గోపురం మాత్రం 1966లో మాత్రమే S$300,000 ఖర్చుతో నిర్మించబడింది. ఆలయానికి చెందిన ఐదు అంతస్తుల గోపురంను సింగపూర్‌కు వచ్చిన తొలి భారతీయ వలసదారుల్లో ఒకరైన పి. గోవిందస్వామి పిల్లై విరాళంగా అందించారు. 1978లో ఈ ఆలయాన్ని సింగపూర్‌ జాతీయ స్మారక చిహ్నంగా అధికారికంగా ప్రకటించారు. చరిత్ర 1851లో ఆలయానికి సంబంధించిన భూమిని ఈస్ట్ ఇండియా కంపెనీ నుండి కొనుగోలు చేశారు. నిర్మాణం 1855లో పూర్తయింది. ప్రారంభంలో ఇది శ్రీ నరసింహ పెరుమాళ్ ఆలయంగా ప్రసిద్ధి చెందింది. ఒక కళ్యాణ మండపాన్ని నిర్మించి, 1965 జూన్ 19న సింగపూర్ తొలి అధ్యక్షుడు యూసఫ్ ఇషాక్ అధికారికంగా ప్రారంభించారు. తదుపరి కాలంలో పెద్దల సూచన మేరకు ఆలయ ప్రధాన దేవతను నరసింహ పెరుమాళ్ నుండి శ్రీనివాస పెరుమాళ్‌గా మార్చి, ఆలయానికి శ్రీ శ్రీనివాస పెరుమాళ్ ఆలయం అనే పేరు పెట్టారు. 1978 నవంబర్ 10న ఈ ఆలయాన్ని సింగపూర్ జాతీయ స్మారకచిహ్నంగా గెజిట్ ద్వారా అధికారికంగా ప్రకటించారు. నిర్మాణశైలి పెరుమాళ్ ఆలయం చుట్టుపక్కల ప్రాంతం ఒకప్పుడు చెరువులు, కూరగాయ తోటలతో నిండి ఉండేది. ఒక వాగు ఆలయం లోపలికి ప్రవహించేది, భక్తులు పూజ ప్రారంభించే ముందు శుద్ధి కార్యక్రమాల కోసం స్నానం చేయడానికి ఇది ముఖ్య వనరుగా ఉండేది. ఆలయ అంతర్గత ప్రాంగణంలో ఉన్న బావి, ఆ వాగు ఒకప్పుడు ప్రవహించిన స్థలాన్ని సూచిస్తుంది. అక్కడ ఒక తులసి (బేసిల్) మొక్క కూడా ఉంది, ఇది హిందూ మతంలో పవిత్రమైన మొక్కగా భావిస్తారు. ఆలయం లోపల పెరుమాళ్ లేదా విష్ణువు విగ్రహం, ఆయన సహచర దేవియైన లక్ష్మీ, ఆండాళ్ విగ్రహాలు, అలాగే ఆయన వాహనమైన గరుడుని విగ్రహం దర్శనమిస్తాయి. పెరుమాళ్ ఆలయం హిందూ త్రిమూర్తుల కేంద్రంగా నిలిచిన ఆలయంగా భావించబడుతుంది. ఈ త్రిమూర్తుల్లో సృష్టికర్త బ్రహ్మ, పరిరక్షకుడు విష్ణువు, సంహారకుడు శివుడు ఉంటారు. ఈ ఆలయం విష్ణువు అవతారాలలో ఒకరైన శ్రీకృష్ణునికి అంకితమైంది. పెరుమాళ్ అనేది కృష్ణునికి మరో పేరు. ఆయన విగ్రహాలు నీలిరంగులో ఉంటాయి, ఇది రాజవంశీయతను సూచించే "నీల రక్తం" భావనకు ప్రతీకగా భావిస్తారు,, ఆలయమంతటా ఆయన విగ్రహాలు కనిపిస్తాయి. అలాగే సంపద, సౌందర్య దేవతలైన లక్ష్మీ, ఆండాళ్ విగ్రహాలు, పౌరాణిక పక్షివాహనమైన గరుడుడు విగ్రహం కూడా ఉన్నాయి. ఆలయ పైకప్పుపై విశ్వంలోని తొమ్మిది గ్రహాలను చూపించే రంగురంగుల వృత్తాకార నమూనా ప్రధాన ఆకర్షణగా ఉంటుంది. చక్రతాళ్వార్, హనుమాన్లకు ప్రత్యేక గర్భగృహాలు కూడా ఉన్నాయి. ప్రతి సంవత్సరం నిర్వహించే థైపూసం పండుగ సమయంలో ఈ ఆలయం భక్తుల ఊరేగింపుకు ప్రారంభ కేంద్రంగా ఉంటుంది. భక్తులు తమ నాలుకలు, చెక్కిళ్లు పెద్ద లోహపు శూలాలతో ఛేదించుకొని, తీగలు, నెమలి ఈకలతో అలంకరించిన కవడిలను (పంజరంలాంటి నిర్మాణాలను) మోస్తూ, రంగుల ఊరేగింపులో ట్యాంక్ రోడ్‌లో ఉన్న చెట్టియార్ హిందూ ఆలయం వైపు సాగుతారు. ఇది భక్తులు మురుగన్ స్వామికి కృతజ్ఞతగా లేదా ప్రార్థనగా నిర్వహించే ఆచారంగా భావించబడుతుంది. ప్రవేశం ఈ ఆలయం ఫారర్ పార్క్ MRT స్టేషన్ నుండి నడిచే దూరంలో ఉంది. ఇది నార్త్ ఈస్ట్ లైన్ మార్గంలో అందుబాటులో ఉంటుంది. మూలాలు బాహ్య లింకులు